HU Az Európai Unió Hivatalos Lapja L 213/1

A BIZOTTSÁG (EU) 2015/1378 RENDELETE

(2015. augusztus 11.)

az 1333/2008/EK európai parlamenti és tanácsi rendelet II. mellékletének a riboflavinok (E 101) és a karotinok (E 160a) szárított burgonyagranulátumban és -pehelyben való használata tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel az élelmiszer-adalékanyagokról szóló, 2008. december 16-i 1333/2008/EK európai parlamenti és tanácsi rendeletre (1) és különösen annak 10. cikke (3) bekezdésére,

mivel:

(1) Az 1333/2008/EK rendelet II. melléklete meghatározza az élelmiszerekben felhasználható élelmiszer-adalékanyagok uniós jegyzékét és felhasználásuk feltételeit.

(2) Az élelmiszer-adalékanyagok uniós jegyzékének naprakésszé tétele az 1331/2008/EK európai parlamenti és tanácsi rendelet (2) 3. cikkének (1) bekezdésében említett egységes eljárásnak megfelelően, a Bizottság kezdeményezésére vagy kérelemre történhet.

(3) 2014. június 23-án kérelmet nyújtottak be egyes színezékek szárított burgonyagranulátumban és -pehelyben való felhasználásának engedélyezése iránt; a Bizottság a kérelmet hozzáférhetővé tette a tagállamok számára.

(4) A szárított burgonyapor színét a nyers burgonyák különböző színárnyalatai és a feldolgozás során bekövetkező oxidációs reakciók befolyásolják. A szárított burgonyagranulátumban és -pehelyben jelenleg csak a kurkumin (E 100) használata engedélyezett a fogyasztásra szánt végtermék elfogadható vizuális megjelenésének helyreállítása céljából. A riboflavinok (E 101) és a karotinok (E 160a) a kurkumin megfelelő alternatívái, amelyekkel ugyanaz a technológiai hatás érhető el.

(5) 2013. szeptember 12-én az Európai Élelmiszerbiztonsági Hatóság (a továbbiakban: Hatóság) véleményt (3) adott ki, amelyben újraértékelte a riboflavinok élelmiszer-adalékanyagként való felhasználásának biztonságosságát. A Hatóság arra a következtetésre jutott, hogy a riboflavin (E 101(i)) és a riboflavin-5′-nátriumfoszfát (E 101(ii)) élelmiszer-adalékanyagként jelenleg engedélyezett felhasználási céljai és szintjei valószínűleg nem adnak okot biztonsági aggályokra. A véleményben szereplő expozíciós értékelés kiterjedt a 04.2. „Feldolgozott gyümölcs- és zöldségfélék” kategóriára, amely magában foglalja a 04.2.6. „Feldolgozott burgonyatermékek” alkategóriát. Következésképpen a riboflavinok (E 101) felhasználásának a szárított burgonyagranulátumra és -pehelyre való kiterjesztése valószínűleg nem lesz hatással a becsült expozícióra és a biztonságosság újraértékelésének során levont következtetésekre.

(6) 2012. február 16-án a Hatóság véleményt (4) adott ki, amelyben újraértékelte a karotinok élelmiszer-adalékanyagként való használatának biztonságosságát, és arra a következtetésre jutott, hogy a (szintetikus) béta-karotin és a pálmaolajból, sárgarépából és algából nyert vegyes béta-karotinok élelmiszer-színezékként való használata nem ad okot biztonsági aggályokra, feltéve, hogy az élelmiszer-adalékanyagként és az étrend-kiegészítőként való felhasználásból eredő bevitel nem haladja meg az azon élelmiszerek rendszeres fogyasztásával szervezetbe kerülő mennyiséget, amelyekben természetes módon előfordulnak (5–10 mg/nap). A szakvélemény szerint az élelmiszer-adalékanyagként való felhasználásra vonatkozó konzervatív expozíciós becslések még a feldolgozott burgonyatermékeket figyelembe véve is 5–10 mg/nap alatt maradnak. Következésképpen a karotinok (E 160a) felhasználásának a szárított burgonyagranulátumra és -pehelyre való kiterjesztése valószínűleg nem lesz hatással a becsült expozícióra és a biztonságosság újraértékelésének során levont következtetésekre.

(7) Az 1331/2008/EK rendelet 3. cikkének (2) bekezdése szerint a Bizottság köteles kikérni a Hatóság véleményét az 1333/2008/EK rendelet II. mellékletében szereplő élelmiszer-adalékanyagok uniós jegyzékének naprakésszé tétele érdekében, kivéve azokban az esetekben, amikor a naprakésszé tétel valószínűsíthetően nem gyakorol hatást az emberi egészségre. Mivel a riboflavinok és a karotinok szárított burgonyagranulátumban és -pehelyben való használatának engedélyezése az említett jegyzék olyan jellegű frissítését jelenti, amely valószínűsíthetően nem gyakorol hatást az emberi egészségre, nem szükséges kikérni a Hatóság véleményét.

(8) Az 1333/2008/EK rendelet II. mellékletét ezért ennek megfelelően módosítani kell.

(9) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk

Az 1333/2008/EK rendelet II. melléklete e rendelet mellékletének megfelelően módosul.

2. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2015. augusztus 11-én. a Bizottság részéről az elnök Jean-Claude JUNCKER

(1) HL L 354., 2008.12.31., 16. o.

(2) Az Európai Parlament és a Tanács 2008. december 16-i 1331/2008/EK rendelete az élelmiszer-adalékanyagok, az élelmiszerenzimek és az élelmiszer-aromák egységes engedélyezési eljárásának létrehozásáról (HL L 354., 2008.12.31., 1. o.).

(3) Az EFSA élelmiszer-adalékanyagokkal és élelmiszerekhez adott tápanyagforrásokkal foglalkozó testülete, 2013. Scientific opinion on the re-evaluation of riboflavin (E 101(i)) and riboflavin-5 -phosphate sodium (E 101(ii)) as food additives (Tudományos szakvélemény a riboflavin (E 101(i)) és a riboflavin-5-nátriumfoszfát (E 101(ii)) élelmiszer-adalékanyagként történő újraértékeléséről), (The EFSA Journal 2013;11(10):3357).

(4) Az EFSA élelmiszer-adalékanyagokkal és élelmiszerekhez adott tápanyagforrásokkal foglalkozó testülete, 2012. Scientific Opinion on the re-evaluation of Mixed Carotenes (E 160a (i)) and beta-Carotene (E 160a (ii)) as a food additive (Tudományos szakvélemény a vegyes karotinok (E 160a (i)) és a béta-karotin (E 160a (ii)) élelmiszer-adalékanyagként történő újraértékeléséről), (The EFSA Journal 2012;10(3):2593).